De raptu Proserpinae/prae2
(v.2.p.314) Praefatio ad lib. 2
Otia sopitis ageret cum cantibus Orpheus
neglectumque diu deposuisset opus,
lugebant erepta sibi solacia Nymphae,
quaerebant dulces flumina maesta modos. '
saeva feris natura redit metuensque leonem    5
implorat citharae vacca tacentis opem.
illius et duri flevere silentia montes
silvaque Bistoniam saepe secuta chelyn.

Sed postquam Inachiis Alcides missus ab Argis
Thracia pacifero contigit arva pede    10
diraque sanguinei vertit praesaepia regis
et Diomedeos gramine pavit equos,
tunc patriae festo laetatus tempore vates
desuetae repetit fila canora lyrae (v.2.p.316)
et resides levi modulatus pectine nervos    15
pollice festivo nobile duxit ebur.
vix auditus erat: venti frenantur et undae,
pigrior adstrictis torpuit Hebrus aquis,
porrexit Rhodope sitientes carmina rupes,
excussit gelidas pronior Ossa nives;    20
ardua nudato descendit populus Haemo
et comitem quercum pinus amica trahit,
Cirrhaeasque dei quamvis despexerit artes,
Orpheis laurus vocibus acta venit.
securum blandi leporem fovere Molossi    25
vicinumque lupo praebuit agna latus.
concordes varia ludunt cum tigride dammae;
Massylam cervi non timuere iubam.

Ille novercales stimulos actusque canebat
Herculis et forti monstra subacta manu, 30    30
quod timidae matri pressos ostenderit angues
intrepidusque fero riserit ore puer:
te neque Dictaeas quatiens mugitibus urbes
taurus nec Stygii terruit ira canis,
non leo sidereos caeli rediturus ad axes,    35
non Erymanthei gloria montis aper.
solvis Amazonios cinctus, Stymphalidas arcu
adpetis, occiduo ducis ab orbe greges
tergeminique ducis numerosos deicis artus
et totiens uno victor ab hoste redis.    40
non cadere Antaeo, non crescere profuit hydrae;
nec cervam volucres eripuere pedes.
Caci flamma perit; rubuit Busiride Nilus;
prostratis maduit nubigenis Pholoe. (v.2.p.318)
te Libyci stupuere sinus, te maxima Tethys    45
horruit, imposito cum premerere polo:
firmior Herculea mundus cervice pependit;
lustrarunt umeros Phoebus et astra tuos.
Thracius haec vates. sed tu Tirynthius alter,
Florentine, mihi: tu mea plectra moves    50
antraque Musarum longo torpentia somno
excutis et placidos ducis in orbe chores.